Valtioneuvoston kansliaVastaanottaja

kirjaamo@vnk.fi

VNK/151/05/2017

Valtioneuvoston päätösasiakirjojen laadintavälineen hankintaa valmisteleva esiselvitys

Valtioneuvoston kanslia on pyytänyt 26.6.2017 päivätyllä lausuntopyynnöllä sisäministeriöltä lausuntoa koskien valtioneuvoston päätösasiakirjojen laadintavälineen hankintaa valmistelevaa esiselvitystä ja raportin liitteenä olevaa valtioneuvoston rakenteisten asiakirjojen käsittelyn kohdearkkitehtuurikuvausta.

Valtioneuvoston digitalisaatioon kuuluvat hankkeet ja järjestelmämuutokset ovat kokonaisuudessaan kattavia. Esiselvitysraportissa tuodaan kattavasti esiin, kuinka valtioneuvoston päätösasiakirjojen laadintavälineen ja rakenteisten asiakirjojen käsittelyn tavoitetila nivoutuu osaksi tavoitetta digitaalisesta valtioneuvostosta.

Saatujen vastausten mukaan esiselvitysraportissa on tuotu hyvin esiin ministeriöiden toiveet uudesta järjestelmästä, ratkaisuvaihtoehdoista ja jatkotoimenpide-ehdotuksista sekä se, että asiantuntijat ovat päässeet kommentoimaan asiaa jo aiemmin järjestetyssä kuulemistilaisuudessa.

Sisäministeriö esittää, että hankkeen sisällöstä ja etenemisestä informoidaan säädösvalmisteluun osallistuvia, kenties myös tilaisuuksien tai ministeriövierailujen muodossa, jolloin yksityiskohtaisempien kysymysten ja näkökulmien esittäminen on mahdollista. Sisäministeriön VAHVAn käyttöönotto on suunnitelmissa vasta v. 2020, mutta PTJ:n toiminnallisuuksien käyttöönotto osana VAHVAa tulisivat jo keväällä 2019. Siirtymäajan hallintaan on hankkeessa kiinnitettävä huomiota riittävän ajoissa.

Esiselvityksestä tulee esille pyrkimys siihen, että jokainen virkamies tuottaa entistä enemmän itse sisältöjä asianhallinnassa, Hankeikkunassa ja Kampuksessa. Säädösvalmisteluavustajien roolia ja asiantuntemusta tulee hyödyntää hankkeessa ja ottaa huomioon rooli esittelijän työparina sisällön tuottamisessa.

Saatujen vastausten mukaan säädösvalmisteluun osallistuvat korostavat laadintavälineen helppokäyttöisyyttä, tiedon sijaintia yhdessä paikassa, yhteistä tiedon käsittelyä (käyttöoikeudet ja roolit) ja käsittelyn seurattavuutta. Uudistukset eivät saa aiheuta lisää työvaiheita ja päällekkäistä tai järjestelmän ulkopuolella tapahtuvaa työtä. Ministeriöiden toiveet ja tarpeet kannatettavia, mutta hankkeessa tulee myös ottaa huomioon ja informoida, millä tavoin tarpeitten erilaisuudet ja järjestelmän joustavuus (esim. taulukot ja kuvat tietosisältöinä) eri tilanteissa otetaan huomioon. Järjestelmän tulee olla riittävä kapasiteetiltaan, kun kyse on kuormitusajoista. Käyttäjien tietotekninen osaaminen tulee varmistaa hankkeessa koulutuksilla, ottaen huomioon myös sen, että varsinaisen VAHVAn käyttöönotto on Sisäministeriössä vasta v. 2020.

Prosessien tulisi olla sujuvia kaikissa toimintaympäristöissä. Säädösvalmistelu on ministeriöiden päätehtäviä eikä tehtävän hoitaminen saa vaikeutua erilaisten toimintaympäristöjen vuoksi. Sisäministeriö korostaa jo aiemmin kuulemistilaisuudessa esiin tuotua sisäministeriön erityispiirrettä eli tuve-työasemien käyttöä ja sen mukanaan tuomia haasteita laadintavälineen käytölle.

Jatkotoimenpide-ehdotuksina esiselvityksessä esitetään, että käynnistetään valtioneuvoston päätösasiakirjojen laadintavälineen suunnittelu- ja toteutushanke, joka asetetaan syksyllä 2017. Laadintavälineratkaisu perustuisi Wordilla toteutettaviin rakenteisiin asiakirjamalleihin, jotka olisivat ehdotuksen mukaan VAHVAssa.

Sisäministeriön näkökulmasta luvussa 8.1 esitetyt jatkotoimenpiteet ovat kannatettavia. Sisäministeriö esittää, että suunnittelu- ja toteutushankkeessa huomioidaan tuve-käyttäjien tarpeet selkeästi, tehdään tässä asiassa yhteistyösä Sisäministeriön kanssa sekä varmistetaan siirtymäajan toimintaympäristö.

Kohdearkkitehtuurikuvauksesta ei esitetty erillisiä huomioita.

Osastopäällikkö Jukka Aalto

Erityisasiantuntija Merja Keinänen

Asiakirja on sähköisesti allekirjoitettu asianhallintajärjestelmässä. Sisäministeriö 25.08.2017 klo 09:10. Allekirjoituksen oikeellisuuden voi todentaa kirjaamosta.

|  |  |
| --- | --- |
| Liitteet | - |
| Jakelu | Valtioneuvoston kanslia |
| Tiedoksi | Sisäministeriön osastot |